
Kinnisasja avalikes huvides omandamise seaduse (KAHOS) § 11 ja § 17 tõlgendamine ning kohaldamine

[bookmark: _Hlk242031751]ITEST Invest OÜ pöördub ministeeriumi poole seoses kinnisasja avalikes huvides omandamise seaduse (KAHOS) § 11 ja § 17 tõlgendamise ning kohaldamisega olukorras, kus ühe kinnisasja omaniku omandis on mitu eraldi kinnisasja, mis võõrandatakse ühe avalikes huvides omandamise menetluse raames ning mille kohta tuleb menetluses osalemiseks tellida eraldi võrdlevad hindamisaruanded.
Käesolevas asjas on Tallinna linn algatanud menetluse ITEST Invest OÜ-le kuuluvate kahe eraldi kinnisasja omandamiseks:
1. Sirptiiva tänava kinnisasi, kinnistusregistriosa nr 18304901, pindala 3312 m², katastritunnus 78402:205:5300;
2. Kannustiiva tänava kinnisasi, kinnistusregistriosa nr 18303501, pindala 3827 m², katastritunnus 78402:205:5160.
Mõlema kinnisasja kohta on tellitud eraldi võrdlev hindamisaruanne ning kummagi aruande eest on ITEST Invest OÜ tasunud OÜ-le Kinnisvarabüroo Uus Maa 2 499,84 eurot. Kahe hindamisaruande kogukulu on seega 4 999,68 eurot.
Tallinna Linnavaraamet on oma 02.10.2026 kirjas nr 2.1-9/1309-6 asunud seisukohale, et KAHOS § 17 lg 1 alusel makstav täiendav hüvitis on ühekordne kogu menetluse kohta ning ei sõltu menetluses võõrandatavate kinnisasjade arvust. Samuti leiab amet, et KAHOS § 17 lg 2 alusel hüvitatav maksimaalne summa 1 076 eurot on käesoleval juhul samuti ühekordne kogu menetluse kohta.
ITEST Invest OÜ ei nõustu sellise tõlgendusega ning palub ministeeriumil kui KAHOS valdkonna eest vastutaval ministeeriumil anda oma seisukoht alljärgnevates küsimustes.

1. KAHOS § 17 kohaldamine olukorras, kus ühes menetluses võõrandatakse mitu eraldi kinnisasja
KAHOS § 17 lg 1 kohaselt makstakse kinnisasja omanikule menetluses osalemisega kaasnevate asjaajamise ja võrdleva hindamisaruande tellimise kulude eest ühekordset täiendavat hüvitist.
KAHOS § 17 lg 2 kohaselt hüvitatakse dokumentaalselt tõendatud põhjendatud kulud, mis ületavad lõikes 1 nimetatud määra, kuludokumentide alusel seaduses sätestatud ülempiiri ulatuses.
Käesolevas asjas on ühelt omanikult võõrandamisel kaks eraldi kinnisasja ning kummagi kinnisasja kohta on tekkinud eraldi võrdleva hindamisaruande tellimise kulu.
ITEST Invest OÜ hinnangul ei saa kahe eraldi kinnisasja kohta koostatud ja eraldi tasutud hindamisaruandeid käsitleda üheainsa kinnisasjaga seotud kuluna üksnes seetõttu, et Tallinna linn on otsustanud korraldada mõlema kinnisasja omandamise ühe menetluse raames.
Vastasel juhul sõltuks kinnisasja omaniku hüvitise suurus mitte tema tegelikest, põhjendatud ja vältimatutest kuludest, vaid sellest, kuidas haldusorgan otsustab menetluse tehniliselt korraldada.
Selline tõlgendus võib viia olukorrani, kus sama kahe kinnisasja puhul oleks omaniku hüvitis erinev sõltuvalt sellest, kas haldusorgan menetleb kinnisasju ühes või kahes menetluses.
Veelgi enam, kui ühe menetluse raames oleks võõrandamisel viis, kümme või rohkem eraldi kinnisasja ning iga kinnisasja kohta tuleks tellida eraldi võrdlev hindamisaruanne, jääks Tallinna Linnavaraameti tõlgenduse kohaselt § 17 alusel makstav hüvitis endiselt samaks, sõltumata kinnisasjade arvust ja tegelike kulude kasvust.
Sellisel juhul suureneks menetluses võõrandatavate kinnisasjade arv ja vastavalt ka omaniku tegelikud kulud, kuid seadusest tulenev hüvitis ühe menetluse kohta ei suureneks.
See tähendaks, et mida rohkem kinnisasju üks omanik ühe menetluse raames võõrandama peab, seda suurem osa menetluses osalemiseks vajalikest kuludest jääks tema enda kanda.
ITEST Invest OÜ hinnangul vajab selline tulemus selget põhjendust KAHOS § 17 eesmärgi ja seadusandja tahte kaudu.
Seetõttu palume ministeeriumil selgitada:
1. Kas KAHOS § 17 lg-tes 1 ja 2 sätestatud hüvitise määrad on ühe kinnisasja omaniku suhtes kohaldatavad ühe korra kogu menetluse kohta või tuleb neid kohaldada iga eraldi võõrandatava kinnisasja suhtes?
2. Kuidas tuleb KAHOS § 17 kohaldada olukorras, kus ühe menetluse raames võõrandatakse ühelt omanikult mitu eraldi kinnisasja ning iga kinnisasja kohta tekib eraldi ja dokumentaalselt tõendatud võrdleva hindamisaruande tellimise kulu?
3. Kas ministeeriumi hinnangul on seadusandja tahe olnud siduda § 17 alusel makstava hüvitise ülempiir menetluse arvuga, kinnisasjade arvuga, kinnisasja omanike arvuga või mõne muu kriteeriumiga?
4. Kas seadusandja on KAHOS § 17 väljatöötamisel hinnanud olukorda, kus ühe menetluse raames võõrandatakse ühelt omanikult mitu eraldi kinnisasja ning iga kinnisasja kohta tekib eraldi võrdleva hindamisaruande tellimise kulu?
5. Milline oli seadusandja tahe olukorras, kus ühe menetluse tehniline koondamine vähendab ühe kinnisasja kohta arvestatavat hüvitist võrreldes olukorraga, kus samad kinnisasjad oleksid menetletud eraldi?

2. KAHOS § 17 lg 2 ülempiiri ületavate kulude hüvitamine KAHOS § 11 lg 2 alusel
Teiseks palume ministeeriumil anda seisukoht KAHOS § 17 ja § 11 lg 2 omavahelise suhte kohta.
Käesolevas asjas on ITEST Invest OÜ reaalselt tasunud kahe eraldi võrdleva hindamisaruande eest kokku 4 999,68 eurot.
Tallinna Linnavaraamet leiab, et kogu menetluse kohta on KAHOS § 17 lg 2 alusel hüvitatav maksimaalselt 1 076 eurot.
Seega jääks Tallinna Linnavaraameti seisukoha kohaselt ITEST Invest OÜ enda kanda 3 923,68 eurot kulusid, mis on tekkinud otseselt seoses Tallinna linna poolt algatatud avalikes huvides kinnisasjade omandamise menetlusega.
ITEST Invest OÜ hinnangul ei saa küsimust lahendada üksnes viitega § 17 lg 2 ülempiirile, vaid tuleb hinnata ka KAHOS § 11 lg 2 kohaldamise võimalust.
KAHOS § 11 lg 2 kohaselt kuulub kinnisasja eest makstava tasu hulka lisaks kinnisasja väärtusele ka hüvitis kinnisasja omandamisega otseselt kaasneva varalise kahju eest.
ITEST Invest OÜ on oma varasemas vastuses Tallinna Linnavaraametile leidnud, et juhul kui võrdleva hindamisaruande tellimise kulu ületab KAHOS § 17 lg 2 alusel hüvitatavat ülempiiri, ei tohiks ülempiiri ületav osa automaatselt jääda kinnisasja omaniku kanda, kui tegemist on kinnisasja omandamisega otseselt kaasneva varalise kahjuga KAHOS § 11 lg 2 tähenduses.
Samas mõistame, et § 17 lg 2 võib olla käsitatav erisättena, mis reguleerib võrdleva hindamisaruande kulude hüvitamist ning mille täpne suhe § 11 lg 2-ga vajab õiguslikku selgitamist.
Seetõttu palume ministeeriumil anda selge seisukoht järgmises küsimuses:
Kas KAHOS § 17 lg 2 alusel sätestatud hüvitamise ülempiiri ületav osa kinnisasja omaniku poolt kantud dokumentaalselt tõendatud, põhjendatud ja vältimatutest võrdleva hindamisaruande tellimise kuludest võib olla käsitatav KAHOS § 11 lg 2 tähenduses kinnisasja omandamisega otseselt kaasneva varalise kahjuna ning kuuluda seetõttu täiendavalt hüvitamisele?
Palume selgitada ka seda, kas § 17 lg 2 ülempiiri tuleb käsitada:
a) absoluutse ja ammendava ülempiirina, mille tõttu jääb kogu ülempiiri ületav vajalik ja vältimatu kulu igal juhul kinnisasja omaniku kanda;
või
b) § 17 erilise hüvitamismehhanismina, mis ei välista KAHOS § 11 lg 2 kohaldamist juhul, kui tegelik, vajalik, põhjendatud ja vältimatu kulu ületab § 17 alusel hüvitatava summa.

3. Põhiseaduse § 32 ja õiglase hüvitise küsimus
Peame oluliseks ka põhiseaduse § 32 tähendust käesolevas küsimuses.
Kinnisasja avalikes huvides omandamise korral ei ole tegemist kinnisasja omaniku vabatahtliku majandusliku otsusega, vaid olukorraga, kus avalik võim soovib omaniku tahte vastaselt omandada talle kuuluva kinnisasja.
Kui omanik peab oma õiguste tõhusaks kaitsmiseks ning kinnisasja eest õiglase hüvitise kindlaksmääramiseks tellima võrdleva hindamisaruande, tekib küsimus, kas sellise aruande tellimisega seotud vältimatu kulu saab jääda omaniku kanda üksnes põhjusel, et seaduses sätestatud § 17 ülempiir on täidetud.
[bookmark: _GoBack]Eriti oluline on see käesolevas asjas, kus tegemist on kahe eraldi kinnisasjaga ning kahe eraldi hindamisaruandega. ITEST Invest OÜ leiab, et menetluse tehniline korraldus ei tohiks iseenesest põhjustada olukorda, kus avalikes huvides omandamisega seotud vältimatud kulud jäävad suuremas ulatuses kinnisasja omaniku kanda.
Palume ministeeriumil hinnata ka seda küsimust põhiseaduse § 32 seisukohast ning selgitada, kas ja millistel tingimustel on § 17 alusel hüvitatava summa ülempiiri ületavate vältimatute kulude hüvitamine võimalik KAHOS § 11 lg 2 alusel.

4. Õiguskantsleri ja Riigikohtu praktika ning seadusandja tahe
Palume ministeeriumil võtta seisukoha ka Õiguskantsleri varasemates seisukohtades ning Riigikohtu praktikas käsitletud põhimõtete valguses. Õiguskantsler on juhtinud tähelepanu probleemile, et KAHOS ei reguleeri piisavalt selgelt küsimust, millistel alustel otsustada ühelt omanikult mitme kinnisasja omandamine ühe või mitme menetlusena ning et selline menetluslik lahendus võib otseselt mõjutada omanikule makstava hüvitise suurust. Samuti on Õiguskantsler käsitlenud olukorda, kus võrdleva hindamisaruande tellimise kulud võivad osutuda KAHOS § 17 alusel hüvitatava summaga võrreldes ebaproportsionaalselt suureks.
Õiguskantsler juhtis veel oma 10.06.2022. aasta ettepaneku „Ettepanek kinnisasja avalikes huvides omandamise seaduse põhiseadusega kooskõlla viimiseks“ nr 6-1/220246/2203189 punktis 9 tähelepanu sellele, et juhul, kui isikul ei ole võimalik vältida kinnisasja avalikes huvides omandamise menetluses võrdleva hindamisaruande tellimisega seotud kulusid, on tegemist otsese varalise kahjuga.

Palume ministeeriumi kui KAHOS valdkonna eest vastutava ministeeriumi seisukohta seaduse eesmärgi, seadusandja tahte ning KAHOS § 11 ja § 17 õige kohaldamise kohta kirjeldatud tüüpolukorras.

Lisad:

